לק"י כז באדר א תשע"ו

**הניסיונות של תמנע**

בשבוע שעבר עסקנו בסכנת השקיעה בעולם הרחלי. ראינו את דברי ה'פתחי שערים' (שער רחל ולאה, ד) בצורך במקומה של האמונה בעולם הרחלי, מלא ההסתרות והעצמאות האנושית ("וזהו העיקר בכוונת רצונו ית' שנהיה עובדים אותו ית' וממליכים אותו מצד האמונה אף שלא נתגלה מלכותו בעולם, שבזה יתגדל השכר בטוב הבחירה. ולכן רחל היא עיקר הנוקבא עקרת הבית בהנהגה"), ולאחר מכן התמקדנו בדברי האר"י (ע"ח, לב, פרק ג) ביחס לדור המדבר, שהוא הביטוי של לאה, ששולח את המרגלים כרצון ליצור חיבור בין לאה ורחל "ויהיו שתיהן מאירות", אך בסופו של דבר גבר חששם של המרגלים מלהיכנס לארץ, ו"לא עלה בידו (של משה) תיקון זה, כי לא היה אפשר לרחל להתקן אז ע"י אלו המרגלים בלבד בזמן דור המדבר לכך מתו כולם ולא נכנסו לארץ". היום נתמקד בעולם הלאתי, בניסונות של תמנע, באשה הכושית הראשונה של משה (ראו הוזהרתם – מדרש מלא פנטזיה!). בשבוע הבא, וכבר לקראת פורים, על הענבים שסחטה חוה לאדם, את מהות הענבים העולים בגימ' עק"ב ובעז"ה בעוד שבועיים נעסוק בעניני פורים.

**שער המצוות, פרשת שופטים:**

מצות "ולא ירבה לו נשים"... כי ד' בחינות של לאה הם אלו:

לאה א' דבוקה ביסוד דאבא, הב' והג' ביסוד דאמא, והד' באחורי ז"א...

גם נמצא כי המלכות עצמה דאבא היא נעשית פרצוף א' הנקרא לאה הא', והמלכות עצמה דאמא היא נעשית פרצוף א' הנקרא לאה הב', ואח"כ לאה הראשונה דאבא מוציאה הארתה לחוץ ובוקעת עד מקום לאה הב' שהיא מלכות דאמא ויצאה שם ונעשית לאה הג'. גם לאה הב' דאמא מוציאה הארתה ובוקעת הדעת דז"א ויוצאת מאחורי העורף דז"א, והיא לאה הד'... ודע כי כל אלו הארבעה נקראים בשם לאה אעפ"י שיש לכל אחת מהן שם בפני עצמה, כמו שיתבאר...

הנה לאה הד' החיצונה מכולם, שהיא בחוץ באחורי הדעת דז"א, יש בה ו' בחינות וכולם חיצוניות: א' הוא הארת מלכות דאמא, דגדלות גמור. ב' הוא הארת מלכות דאמא דקטנות גמור. ג' וד' הם הארות מלכות דאבא דגדלות וקטנות, דזמן תערובת קטנות וגדלות. ה' ו-ו' הם הארות מלכות דאמא דקטנות וגדלות, דזמן תערובת קטנות וגדלות.

והנה לאה דאמא דגדלות גמור היא לאה אשת יעקב או אשת ישראל, שהוא ז"א. ולאה דאמא דקטנות גמור, היא אחות לוטן תמנע, כמו שיתבאר. אבל ארבע אחרות שהם שמלכויות דאבא ואמא דקטנות וגדלות בזמן תערובת – לא קבלתי פירושם.

והנלענ"ד בזה כי הנה מצינו לאה דגדלות דאמא מזדווגת עם ז"א הנקרא ישראל מן החזה ולמעלה, גם מצינו זיווג שני דלאה דקטנות דאבא דזמן התערובת עם יעקב מן החזה ולמטה. גם מצינו זווג שלישי דלאה דגדלות דזמן התערובת עם יעקב כשיעור כל קומת ז"א כולו, והרי הם ג' בחינות לאה. והרביעית היא תמנע כנזכר.

ובזה תבין ענין יעקב שנשא את לאה החיצונה מכולם שהיא בחינת גדלות גמור דאמא, אבל להיותה בחינה חיצונה מכולם, לא היה כ"כ חפץ בה כמו רחל. לפי שרחל היא הספירה העשירית דכללות עולם האצילות, הנקראת עקרת הבית... ולכן כתיב 'ויאהב יעקב את רחל'. אבל לאה, שאינה רק הארה בלבד, ולא עוד שהיא חיצונית מכולם - לכן לא היה לו אהבה עמה. אבל כיון שאינה בחינת קטנות לכן לקחה.

אבל תמנע אחות לוטן לא רצה יעקב לישאנה לפי שהיא תכלית הדינין, לד' הטעמים: א' כי היא הארה לבד כנזכר. ועוד, כי היא דאמא אשר דינין מתערין מינה. ועוד שהיא יותר חיצונה מכולם. ועוד, שהיא בחינת קטנות גמור לבדו, שבאופן שהוא תכלית הדינין... ובזה תבין מה שאמרו רז"ל (סנהדרין צ"ט) על 'ותמנע היתה פילגש לאליפז בן עשו'[[1]](#footnote-1) – כי תמנע בת מלכים הייתה ובאת להתגייר לפי ששורשה מן הקדושה אלא שלהיותה חיצונה מאד כנזכר, לכן נאחזו בה הקליפות והייתה בת גויים, מזרע עשו החוי, מזרע כנען. ולכן יעקב לא רצה לקבלה כנזכר ואז הלכה ונתדבקה בזרעו של עשו והייתה פילגש לאליפז בן עשו, ונענש יעקב ויצא ממנה עמלק שהציר את ישראל. לפי שהיה ראוי לקבלה ולגיירה ולתקנה ולהחזירה אל שורשה בקדושה, כי בת זוגו הייתה כמו לאה בת לבן.

ולכאורה היה נראה קושי גדול, למה נענש על זה, והלא מצינו שיצחק ורבקה לא היו רוצים בדבר, כמו שנאמר "אם לוקח יעקב אשה מבנות חת וכו"'. ועם הנזכר מובן היטב. אבל הטעם שלא נשאה יעקב, לפי שנודע כי כל אחיזת החיצונים היא המוחין דקטנות, הנקרא 'אלהים', וזה סוד מה שאמרו בסבא דמשפטים כי שמא דאלהים אתפשט בסוף דרגין, אפילו בקליפין הנקראים אלהים, בסוד 'מלך אלהים על גויים'. והנה כל מה שמתפשטת שם אלהים מדרגה אחר מדרגה, הוא יותר מתקרב אל הקלי' ונמצא כי תמנע שהיא ההארה החיצונה, מכל המלכויות דאמא דקטנות גמור, היא דינין קשים גמורים.

... וכמו שבארנו על פסוק "ותדבר מרים ואהרן במשה על אודות האשה הכושית וכו'". והוא מה שנזכר בדברי הימים של משה (ספר הישר) שהלך למדינת כוש וישב שם מ' שנה ומת מלך כוש ולקח משה אשתו ומלך שם מ' שנה וקידשה אבל לא קרב אליה ולא נזדווג לה, שנעץ חרב בינו לבינה.[[2]](#footnote-2)

ולכאורה הדברים מבהילים כי כיון שלקח את צפורה למה חזר ליקח האשה הכושית. ועוד שכיון שקידשה למה לא קרב אליה ומעיקרא דקידשה מאי קסבר ולבסוף מאי קסבר שנתרחק ממנה. ושאלה זו היא ששאלה מרים ואהרן על אודות האשה הכושית אשר לקח ופירש ממנה והרי אשה כושית לקח בקידושין, א"כ למה נתרחק ממנה, וזהו כפל הפסוק כי אשה כושית לקח, ועוד האם אין לבנות ישראל אשה שהלך לקחת אשה כושית... ועם הנזכר יתורץ כל זה, כי גם האשה הכושית היתה תאומתו היתרה כנזכר ולכן לקחה בקידושין וגיירה והכניסה אל הקדושה לתקנה; ולא עשה כיעקב שלא רצה לגייר את תמנע ונענש כנ"ל. אבל להיותה בחינת קטנות גמור, שהן דינים גמורים כנ"ל, לכן לא נזדווג עמה.

סיכום - ארבעת ההתהוויות הלאָתִיוֹת:

|  |  |  |
| --- | --- | --- |
|  | מקום הדבקות | התהוות הפרצוף |
| לאה א' | ביסוד אבא | ממלכות דאבא |
| לאה ב' |  |  |
| לאה ג' |  |  |
| לאה ד' |  |  |

שש הבחינות בלאה החיצונית:

1. **מלכות אמא –גדלות – אשת יעקב – יחוד עם יעקב מן החזה ולמעלה**

2. מלכות אמא – קטנות – תמנע

3. תערובות מלכות אבא – גדלות – יחוד עם כל יעקב

4. תערובות מלכות אבא – קטנות – יחוד עם יעקב מן החזה ומטה

5. תערובות מלכות אמא - גדלות

6. תערובות מלכות אמא - קטנות

**שער הפסוקים, פרשת בהעלותך**:

ותדבר מרים ואהרן במשה על וגו':

אמר לי מורי ז"ל, כי שמע מחכם אחד גדול שבדורו, ושמו הר"ר קלונימוס ז"ל, ענין זה שנאמר עתה, והוא, כי הנה מצאנו ראינו, כי יעקב אבינו ע"ה, נקבר גופו ועצמותיו בארץ ישראל.

ויוסף, נקברו עצמותיו, ולא גופו.

ומשה, לא גופו, ולא עצמותיו.

והסיבה הוא, כי ארץ ישראל היא כנגד אשת חיל יראת ה', **ולפי שיעקב לא נשא את תמנע אחות לוטן, כמ"ש חז"ל לכן זכה, שיקבר בא"י גופו ועצמותיו. ויוסף לפי שחטא במחשבה, ויצאו טיפי הזרע מבין צפרניו, אבל לא השלים המעשה הרע ההוא, לזרקם באשה זרה ההיא, לכן נקברו עצמותיו, ולא גופו. ומשה שהלך לארץ כוש, וישב שם מ' שנה, ולקח בקדושין את אשת המלך הכושית, כבעל עִם אשתו**, כנזכר בספר דברי הימים של משה, אעפ"י שלא קרב אליה, לכן לא נקבר בארץ ישראל, לא גופו ולא עצמותיו. ע"כ דברי החכם הנזכר ע"ה:

ומורי ז"ל הוסיף על דבריו, מה שנאמר עתה, והוא, כי הנה למעלה אמר, כי אלדד ומידד מתנבאים במחנה, וארז"ל שהיו מתנבאים, שימות משה, ויהושע יכניס ישראל לארץ כנען, ואז ותדבר מרים ואהרן בענין זה של משה, והיו נושאים ונותנים וחוקרים, לדעת סיבת מיתת משה, קודם שיכנס לארץ, כי עדיין לא נתברר להם טעמו של דבר היה בחטא הסלע, כי זה המעשה היה אחר מיתת מרים בפרשת חוקת, ואז עלתה הסכמתם, כי טעמו של דבר היה, **כי אשה כושית לקח בלקיחה גמורה כאשתו לכל דבר, ולכן לא נכנס לארץ, כנז"ל בשם החכם הנז"ל:**

אמר שמואל מהרש"ו כבר הודעתיך, כי יעקב שבאה אליו תמנע אחות לוטן להנשא לו, ולא רצה, זכה ונקבר גופו ועצמותיו בא"י:

הגהה א"ש מהרש"ו ק"ל, מ"ש חז"ל כי בשביל שלא רצה יעקב לישא את תמנע, הלכה ונעשית פלגש לאליפז בן עשו, ויצא ממנו עמלק המצר לישראל לעולם, בעון שלא גייר אותה. וכאן משמע שאדרבא נחשב לו לזכות גדול וצ"ע.

**ואפשר לומר, שיותר טוב היה אם היה נושא אותה יעקב, שהיה מסיר מעל בניו רצועה רעה של עמלק, אעפ"י שלא יקבר בא"י,** ומה בכך, הרי מרע"ה נקבר במדבר, כדי להביא עמו מתי מדבר, כמש"ה ויתא ראשי עם כנלע"ד:

**הקדמות הרמב"ם לפרק 'חלק', היסוד השמיני:**

היות התורה מן השמים, והוא שנאמין כי כל התורה הזאת הנתונה ע"י משה רבינו ע"ה שהיא כולה מפי הגבורה, כלומר שהגיעה אליו כולה מאת ה' יתברך בענין שנקרא על דרך השאלה דבור ואין ידוע היאך הגיע אלא היה משה ע"ה שהגיע לו, וכי הוא היה כמו סופר שקוראין לו והוא כותב כל מאורעות הימים הספורים והמצות ולפיכך נקרא מחוקק, ואין הפרש בין ובני חם כוש ומצרים ושם אשתו מהטבאל ותמנע היתה פלגש ובין אנכי ה' אלהיך ושמע ישראל, כי הכל מפי הגבורה והכל תורת ה' תמימה טהורה וקדושה אמת.

וזה שאומר שכמו אלה הפסוקים והספורים משה ספרם מדעתו, הנה הוא אצל חכמינו ונביאינו כופר ומגלה פנים יותר מכל הכופרים, לפי שחשב שיש בתורה לב וקליפה ושאלה דברי הימים והספורים אין תועלת בהם ושהם מאת משה רבינו ע"ה, וזהו ענין (סנהדרין צ) אין תורה מן השמים אמרו חכמים ז"ל הוא המאמין שכל התורה מפי הגבורה חוץ מן הפסוק זה שלא אמר הקב"ה אלא משה מפי עצמו, (סנהדרין צט:) וזהו כי דבר ה' בזה הש"י[[3]](#footnote-3) ויתר ממאמר הכופרים, אלא כל דיבור ודיבור מן התורה יש בהן חכמות ופלאים למי שמבין אותם ולא הושג תכלית חכמתם, ארוכה מארץ מדה ורחבה מני ים.

ואין לאיש אלא להלך בעקבות דוד משיח לאלהי יעקב שהתפלל גל עיני ואביטה נפלאות מתורתך (תהלים קיט), וכמו כן פירוש התורה המקובל ג"כ מפי הגבורה וזה שאנו עושים היום מתבנית הסוכה ולולב ושופר וציצית ותפילין וזולתם הוא בעצמו התבנית אשר אמר הש"י למשה והוא אמר לנו והוא נאמן בשליחותו, והמאמר המורה על היסוד הזה הוא מה שנאמר (במדבר טז) ויאמר משה בזאת תדעון כי ה' שלחני לעשות כל המעשים האלה כי לא מלבי:

**ליקוטי הש"ס לאר"י, יבמות ס"ג:**

ואומרו [ר' עקיבא]: פסוק זה [שמע ישראל] בא לידי ולא אקיימנו. שארז"ל שפסוק ותמנע יש בו סודות כמו בפ' שמע כי הוא חטא בגלגול יעקב שלא רצה לקחתה כנזכר בדרז"ל. ובזה תבין היחודים של שמע ובשכמל"ו שהם יחוד ב' נוקבין ויחוד שמע בסוד לאה כנגד פסוק ותמנע ובשכמל"ו הוא כנגד רחל והבן זה. ג"ז מהרח"ו זלה"ה:

1. סנהדרין צ"ט, ב: "וַאֲחוֹת לוֹטָן תִּמְנָע" מַאי הִיא? תִּמְנַע - בַּת מְלָכִים הֲוָאִי, דִּכְתִיב (בראשית לו) "אַלּוּף לוֹטָן אַלּוּף תִּמְנָע", וְכָל ,אַלּוּף' - מַלְכוּתָא בְּלָא תָּגָא הִיא, בָּעְיָא לְאִיגְיוּרִי. בָּאתָה אֵצֶל אַבְרָהָם, יִצְחָק וְיַעֲקֹב וְלֹא קִבְּלוּהָ, הָלְכָה וְהָיְתָה פִּלֶגֶשׁ לֶאֱלִיפַז בֶּן עֵשָׂו. אָמְרָה, מוּטָב, תְּהֵא שִׁפְחָה לְאֻמָּה זוֹ, וְלֹא תְּהֵא גְּבִירָה לְאֻמָּה אַחֶרֶת. **נָפַק מִינָהּ עֲמָלֵק - דְּצַעֲרִינְהוּ לְיִשְׂרָאֵל. מַאי טַעְמָא? דְּלָא אִיבָּעֵי לְהוּ לְרַחֲקָהּ.** [↑](#footnote-ref-1)
2. **ילקוט שמעוני** (לקט מדרשים קדומים, לא ברורה זהות מחברו. לדעת החיד"א מחברו הוא הרב שמעון אשכנזי מפרנקפורט, בן המאה ה-18 ויש שיחסו אותו לרבי שמעון קרא בן המאה ה-12), **חלק ב, רמז קסח**:

   ויהי כמלוך פרעה על מצרים ויכבד לבו על כל יושבי ארצו וגם על בית יעקב לא חמל בעצת בלעם הקוסם ושני בניו כי יועצים למלך היו בימים ההם ויועץ המלך את שלשת יועציו ויאמר הנה עם בני ישראל וגו' ויען רעואל המדיני את המלך אם על המלך טוב אל תשלח ידך בם כי אלהיהם בחר בם מימי קדם ויקחם לחבל נחלתו מכל גויי הארץ ומי בכל מלכי הארץ אשר שלח בם ידו ונקה ולא עשה בו אלהימו נקם... ועתה אם טוב בעיניך חדל מהשחיתם ואם אין בלבך להושיבם במצרים שלח אותם מזה וילכו לארץ כנען. ויחר אף פרעה ויברח משה וימלט מדינה ומטה יוסף לקח בידו.

   ויאמר המלך לאיוב העוצי מה יעשה באלה ויאמר לו הלא כל יושבי ארצך בידך כטוב בעיניך עשה. ויאמר בלעם הפתורי למלך אם בלהבת אש תאמר להמעיטם הלא אלהימו מלט את אברהם מאור כשדים ואם בחרב תאמר להשמידם הלא יצחק בא להאסף ויתן איל תחתיו. ועתה אדוני המלך אם תבקש למחות את שמם צוה להטיל ילדיהן המימה כי לא נסה אחד מהם בזה וייטב הדבר בעיני המלך ויעש כן.

   ... בימים ההם נהיתה מלחמה בין כוש ובין בני קדם ויעזוב את בלעם הקוסם ויצא קוקנוס מלך כוש להלחם בארם ובבני קדם ויעזוב את בלעם הקוסם הוא לבן הארמי מפתור ושני בניו ינוס וימברוס לשמור את העיר ודלת הארץ אתו ויועץ בלעם את עם הארץ למרוד במלך קוקנוס לבלתי בוא העירה וישמעו אליו עם הארץ וישבעו לו וימליכוהו עליהם ואת בניו הפקידו לשרי צבאות ויגביהו את החומות מאד משני צדי העיר... ויהי אחרי השלימו הבנין ויאמרו איש אל רעהו מה נעשה אם אמרנו נלחמה העירה ויפלו ממנו חללים רבים ואם אמרנו נשב במצור ושמעו כל מלכי ארם ובני קדם כי מת מלכנו ויבואו עלינו פתאום ולא ישאירו לנו שריד ועתה לכו ונמליכה עלינו מלך ונשב במצור עד תנתן העיר בידינו. וימהרו ויפשיטו איש לבושו וישליכו ארצה ויעשו במה גדולה ויושיבו עליה את משה ויתקעו בשופרות ויאמרו יחי המלך יחי המלך וישבעו כל השרים וימהרו ויפשיטו איש לבושו וישליכו ארצה ויעשו במה גדולה ויושיבו עליה את משה ויתקעו בשופרות ויאמרו יחי המלך יחי המלך וישבעו כל השרים וכל העם לתת לו את הכושית הגבירה אשת קוקנוס לו לאשה וימליכו אותו עליהם.

   ומשה בן שבע ועשרים שנה במלכו על בני כוש... וילכוד משה את העיר בחכמתו ויושיבוהו על כסא המלוכה וישימו כתר מלכות בראשו וגם **את הכושית הגבירה נתנו לו לאשה ויירא משה את אלהי אבותיו ולא בא אליה כי זכר את השבועה אשר השביע אברהם את אליעזר עבדו לאמר לא תקח אשה על בני מבנות כנען.** וגם כה עשה יצחק בברוח יעקב מפני עשו ויצוהו ויאמר לו לא תתחתן בבני חם כי זכרנו את אשר נתן את בני חם לעבדים לבני שם ולבני יפת ויירא משה מפני ה' אלהיו ויתהלך לפניו באמת בכל לבבו ולא סר מן הדרך אשר הלכו בה אברהם יצחק ויעקב ויתחזק במלכות בני כוש וילחם את אדום ואת בני קדם ואת ארם ויכניעם תחת יד בני כוש. והימים אשר מלך על בני כוש ארבעים שנה. ויצלח בכל מלחמתו כי ה' אלהי אבותיו אתו. בשנת ארבעים למלכו והוא יושב על כסא המלוכה והגבירה יושבת לימינו אצלו ותאמר הגבירה אל השרים ואל העם הנה זה ארבעים שנה אשר מלך זה על כוש ואלי לא קרב ואת אלהי בני כוש לא עבד.

   ועתה שמעו נא בני כוש ולא ימלוך עליכם זה, הנה מונחם בני ימלוך עליכם כי טוב לכם לעבוד את בן אדוניכם מעבוד איש נכרי עבד מלך מצרים. ויהי כל העם נדון עד הערב וישכימו בבוקר וימליכו את מונחם בן קוקנוס עליהם וייראו בני כוש לשלוח יד במשה וכי זכרו את השבועה אשר נשבעו לו ויתנו לו מתנות גדולות וישלחוהו בכבוד גדול ויצא משם ויחדול ממלוך על כוש.

   ומשה בן שבע שנים וששים שנה בצאתו מכוש כי מה' יצא הדבר כי בא הקץ אשר התעתד מימי קדם להוציא את בני ישראל. וילך משה מדינה כי ירא [לשוב] מצרימה מפני פרעה ויבוא אל רעואל ויספר לו משה את אשר ברח ממצרים ואת אשר מלך לבני כוש ואת אשר לקחו מידו המלוכה ויגרשוהו. ויהי כשמוע רעואל את דבריו אמר בלבו אתנה זה בית הכלא וארצה בו לבני כוש הוא ויקחהו אל בית הסוהר ויהי כלוא שם עשר שנים.

   ויהי בהיותו עצור שמה ותחמול עליו צפורה בת רעואל ותכלכלהו לחם ומים ויהי מקץ עשר שנים ותאמר אל אביה לאמר האיש העברי אשר כלאתו זה עשר שנים בבית הסוהר ואין דורש ואין מבקש אליו ועתה אם טוב בעיניך אבי נשלח ונראה אם מת ואם חי הוא ואביה לא ידע כי כלכלתהו ויען ויאמר רעואל הנהיה כדבר הזה להעצר גבר בבית הכלא עשר שנים ולא יאכל ויחיה. ותען צפורה את אביה לאמר הלא שמעת [אבי] כי אלהי העברים גדול ונורא הוא ומפליא להם בכל עת. הוא הציל אברהם מאור כשדים ואת יצחק מן החרב ואת יעקב מן המלאך בהאבקו עמו. וגם עם זה רבות עשה ויצלהו מיאור מצרים ומחרב פרעה גם מזה יכול למלטהו. וייטב הדבר בעיני רעואל ויעש כן כדבר בתו וישלח אל הבור לראות מה נעשה בו. ויראו והנה האיש חי ועומד על רגליו ומתחנן אל אלהי אבותיו.

   ויוציאוהו מן הבור ויגלחוהו וישנו את בגדי כלאו ויאכל לחם... ויהי כראות רעואל את המטה בידו ויתמה על ככה ויתן רעואל צפורה בתו למשה. ומשה בן שבע שנים ושבעים שנה בצאתו מבית הסהר ויקח צפורה המדינית לאשה ותלך צפורה בדרכי בית ישראל לא חסרה דבר מצדקת שרה ורבקה רחל ולאה גבעות עולם ותהר בן ויקרא משה שמו גרשום וגו' רק לא מל את בשר ערלתו בגזרת רעואל חותנו ויהי בעת ההיא מקץ שלש שנים ותהר עוד ותלד בן שני וימל את בשר ערלתו ויקרא שמו אליעזר וגו':

   **אבן עזרא על במדבר יב, א**: "אשה כושית לקח" - יש אומרים כי משה מלך על כוש ולקח כושית.. והישר בעיני שזו הכושית היא צפורה כי היא מדינית ומדינים הם ישמעאלים והם דרים באהלים וכן כתוב ירגזון יריעות ארץ מדין ובעבור חום השמש אין להם לבן כלל וצפורה היתה שחורה ודומה לכושית:

   **הכתב והקבלה על שמות ב, טו**: "וישב בארץ מדין". בדברי הימים של משה יאמר כי קודם שהגיע משה לארץ מדין מלך בארץ כוש ארבעים שנה ולקח שם אשה כושית ואחר כך הלך למדין ונשא את צפורה, ושפיר קצרה התורה בספור מה שקרה לו בארץ כוש, לפי שלא היתה אותה מלכות אשר בחר בם ה', ולא הארץ אשר ה' דורש אותה, ולכן לא הזכיר הכתוב מזה כלום רק מה שקרהו במדין ובהר האלהים כי שם צוה את השם את הברכה חיים עד העולם: [↑](#footnote-ref-2)
3. **סנהדרין צט, ב**: תנו רבנן והנפש אשר תעשה ביד רמה זה מנשה בן חזקיה שהיה יושב ודורש בהגדות של דופי אמר וכי לא היה לו למשה לכתוב אלא ואחות לוטן תמנע ותמנע היתה פלגש לאליפז וילך ראובן בימי קציר חטים וימצא דודאים בשדה יצאה בת קול ואמרה לו (תהילים נ) תֵּשֵׁב בְּאָחִיךָ תְדַבֵּר בְּבֶן אִמְּךָ תִּתֶּן דֹּפִי. אֵלֶּה עָשִׂיתָ וְהֶחֱרַשְׁתִּי דִּמִּיתָ הֱיוֹת אֶהְיֶה כָמוֹךָ אוֹכִיחֲךָ וְאֶעֶרְכָה לְעֵינֶיךָ", ועליו מפורש בקבלה הוי מושכי העון בחבלי השוא וכעבות העגלה חטאה.

   **רש"י**: לא היה לו למשה לכתוב אלא ואחות לוטן תמנע - בתמיה, דבר שאינו צריך הוא, וכן היה מלגלג ואומר שכתבו משה שלא לצורך, ולקמיה מפרש דהיינו מגלה פנים בתורה:

   וילך ראובן וגו' - והיינו נמי שלא לצורך: [↑](#footnote-ref-3)